Мара Белчева
Простряло е зад глухата алея…

chitanka.info

Простряло е зад глухата алея

мълчанието тъмните си двори.

Висока порта се черней. Пред нея

възправени бдят два безмълвни бори.

Кой беше тоз пред мен що влезе тука,

и портата след него се затвори?

Отнякъде вечерня бавно чука…

И звон се рони на далеч в простори.

Денят умира. Тихо тъй умира

и в мене нещо и с душа се бори…

Вечерен звон се рони, бавно спира.

Безмълвно се тъмнеят тихи двори.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.